Predsjednik SDP-a je komentirao aktualnu političku situaciju u Hrvatskoj, odnosno u HDZ-u

Predsjednik SDP-a Zoran Milanović rekao je u petak kako bi kandidat za predsjednika HDZ-a, europarlamentarac Andrej Plenković, po svemu što zna o njemu, prije pripadao liberalnoj struji SDP-a, nego HDZ-u, ali i poručio kako je stvar HDZ-a koga će izabrati za predsjednika.

"HDZ-u želim da izaberu predsjednika na demokratski način. Počeli su birati 'jedan član, jedan glas', to su preuzeli od nas i to smatram osobnim doprinosom hrvatskoj demokraciji u smislu pritiska na druge, a demokracija je, kao što vidimo u Velikoj Britaniji, nepredvidiva. Neke od tih kandidata znam, gospodina Plenkovića znam godinama i iskreno govoreći, po onome što znam, pripadao bi liberalnoj struji SDP-a. Što radi u HDZ-u, ne znam, ali to je njihova stvar", rekao je Milanović novinarima pred središnjicom SDP-a, koji su ga upitali koga među osobama koje se spominju kao mogući kandidati za predsjednika HDZ-a smatra najopasnijim protivnikom.

Sadržaj se nastavlja...

Komentirao je i izjave zamjenika predsjednika HDZ-a Milijana Brkića da će HDZ nakon izbora novog predsjednika "onemogućiti povratak SDP-ove tiranije".

"Ja sam do sada ispratio troje predsjednika HDZ-a u ovih devet godina. Nisam ih ja najurio, nego su došli i otišli. Sanader je tu bio prije nego što sam ja postao predsjednik stranke, otišlo je dvoje", uzvratio je Milanović tvrdeći kako osobno u tome ne uživa.

"Moja ambicija je da još neko vrijeme vodim svoju stranku, koja je velika hrvatska stranka, i patriotska i stranka reda. Tiranije nije bilo niti će je biti niti HDZ optužujem za tiraniju, ali za nesposobnost i za štetočinstvo - da", kazao je.

Ocijenio je kako će osobi koja dođe na čelo HDZ-a biti teško surađivati s timom ljudi koje je oko sebe okupio Tomislav Karamarko, posebno ako HDZ želi učiniti modernom strankom desnog centra.

"Tuđman je HDZ gradio na starčevićanstvu, na radićevštini i na antifašizmu, dakle Titu, Josipu Brozu, pokretu koji je on vodio. Tu baš neke demokršćanske elemente ja ne vidim, ali ako HDZ želi tako, to je potpuno legitimno i dao Bog da budu kao njemački demokršćani", rekao je Milanović.

Na pitanje je li spreman na sučeljavanje s novim čelnikom HDZ-a odgovorio je: "Uvijek, ako će to pomoći ljudima da donesu bolju odluku, ali mislim da ljudi znaju koja je bolja odluka, a to je narodna Vlada koja je vodila Hrvatsku na put rasta, a Hrvatska je rasla. Ovih šest mjeseci je ružan intermezzo. Idemo raditi i idemo u nove pobjede".

Ponovio je da SDP okuplja koaliciju s kojom je izišao na prošle parlamentarne izbore. "Možda je malo proširimo, to će biti jedna progresivna, narodna koalicija za narodnu vlast, ne za tiraniju. Nikom se nismo svetili, o tome uopće ne razmišljamo, ali razmišljamo o tome da rejting na koji su nas srozali dignemo, da se Hrvatska, ako se već mora zaduživati, zadužuje i izdaje svoje obveznice pod uvjetima kako je to rađeno za vrijeme našeg mandata, po tri posto i niže, a ne po pet posto. Nanijeli su nam dosta štete, ali ima vremena da se sve to skupa okrene i da idemo naprijed i budemo jači", poručio je Milanović.